作者:張說
標題:遊洞庭湖湘
內容:緬邈洞庭岫，蔥蒙水霧色。宛在太湖中，可望不可即。剖竹守窮渚，開門對奇域。城池自縶籠，纓綬為徽纆。靡日不思往，經時始願克。飛棹越溟波，維舟恣攀陟。窈窕入雲步，崎嶇倚松息。巖壇有鶴過，壁字無人識。滴石香乳溜，垂崖靈草植。玩幽輕霧阻，討異忘曛逼。寒沙際水準，霜樹籠煙直。空宮聞莫睹，地道窺難測。此處學金丹，何人生羽翼。誰傳九光要，幾拜三仙職。紫氣徒想像，清潭長眇默。霓裳若有來，覯我雲峰側。